Κάρολος του Μπλουά

Ο **Κάρολος, δούκας της Βρετάνης** ή **Κάρολος του Μπλουά-Σατιγιόν** ή **Κάρολος ο Άγιος** (Μπλουά 1319 - 29 Σεπτεμβρίου 1364) από τον Οίκο του Σατιγιόν ήταν ο νόμιμος δούκας της Βρετάνης. Ήταν ο δεύτερος γιος του Γκυ Α΄ των Σατιγιόν, κόμη του Μπλουά και της Μαργαρίτας του Βαλουά, αδελφής του Φιλίππου ΣΤ΄ της Γαλλίας. Αγιοποιήθηκε από τη Ρωμαιοκαθολική Εκκλησία για την μεγάλη του πίστη· η αγιοποίηση αργότερα ακυρώθηκε, αλλά ο Κάρολος εξακολουθούσε να αναφέρεται ως Άγιος. Η πίστη του ήταν τόσο μεγάλη, που δεν δίσταζε να βασανίζει την σάρκα του για να σώσει την ψυχή του· τοποθετούσε βότσαλα στα παπούτσια του, και έδενε κόμπους στο δέρμα του, ενώ κάθε βράδυ πριν κοιμηθεί, εξομολογείτο, από φόβο μην κοιμηθεί αμαρτωλός. Πάντως παρά την μεγάλη του πίστη, ήταν δυναμικός και γενναίος στρατιωτικός αρχηγός στο πεδίο της μάχης. 

Στις 4 Ιουνίου 1337 νυμφεύτηκε στο Παρίσι την Ιωάννα του Παντιέβρ, ανιψιά και διάδοχο του Ιωάννη Γ΄ δούκα της Βρετάνης.  Ο Κάρολος και η σύζυγός του Ιωάννα ήταν πρωταγωνιστές στον Πόλεμο Διαδοχής της Βρετάνης με αντιπάλους τον Οίκο του Μονφόρ, ιδιαίτερα τον Ιωάννη του Μονφόρ (1341 - 1364). Είχαν την υποστήριξη και του Γαλλικού στέμματος. Ο Κάρολος, παρά την υπερβάλλουσα πίστη του, δεν δίστασε καθόλου να διατάξει την σφαγή 1400 αμάχων στην πολιορκία του Κουιμπέ. Μετά από μερικές επιτυχίες στην αρχή, συνελήφθη αιχμαλωτος από τον Τόμας Ντάγκγουορθ για λογαριασμό των Άγγλων (1347). Απελευθερώθηκε ύστερα από εννιά χρόνια, αφού πρώτα πλήρωσε το μεγάλο ποσό μισού εκατομμυρίου εκύ ως λύτρα· με τον τρόπο αυτό έληξε ο Πόλεμος Διαδοχής της Βρετάνης, υπέρ των Μονφόρ. 

Ο Κάρολος απεβίωσε πολεμώντας στην μάχη του Αουράι (1364). Με την δεύτερη συνθήκη του Γκεραντέ (1381) ορίστηκε το τέλος στον Πόλεμο Διαδοχής της Βρετάνης υπέρ των Μονφόρ (1381). Ο Κάρολος του Σατιγιόν ανακηρύχθηκε άγιος από την Καθολική εκκλησία, αλλά η αγιοποίησή του ακυρώθηκε από τον πάπα Γρηγόριο ΙΑ΄ ύστερα από αίτημα τού αντιπάλου του στον πόλεμο διαδοχής της Βρετάνης Ιωάννη Δ' δούκα της Βρετάνης, γιου του Ιωάννη του Μονφόρ. Ωστόσο το 1904 αναφέρεται σαν Άγιος από την Καθολική Εκκλησία, και η μνήμη του εορτάζεται στις 30 Σεπτεμβρίου.

## Οικογένεια
Με τον γάμο του με την Ιωάννα του Παντιέβρ απέκτησε:
* Ιωάννης Α΄ 1340-1404, κόμης του Παντιέβρ.
** Γουλιέλμος του Λιμόζ.
*** Φραγκίσκη του Περιγκόρ.
**** Ιωάννης Γ΄ της Ναβάρρας.
* Γκυ.
* Ερρίκος απεβ. 1400.
* Μαρία 1345-1404, κυρία του Γκυζ, παντρεύτηκε τον Λουδοβίκο Α΄ των Βαλουά δούκα του Ανζού.
* Μαργαρίτα, παντρεύτηκε τον Κάρολο δε λα Θέρδα κόμη του Ανγκουλέμ και κοντόσταυλο της Γαλλίας (Οίκος Ιβρέας-Καστίλης).

## Πρόγονοι




## Παραπομπές


## Πηγές
*Michael Prestwich, The Three Edwards: War and State in England, 1272-1377, (Routledge, 1993)
*Jonathan Sumption, The Hundred Years War, Volume 1: Trial by Battle, (Faber & Faber, 1999)
*Michael Jones, Creation of Brittany: A Late Medieval State, (The Hambledon Press, 1988), 265.
*France under Charles V and Charles VI, Francoise Autrand, The New Cambridge Medieval History: Volume 6, C.1300-c.1415, ed. Michael Jones, (Cambridge University Press, 2000)

## Εξωτερικοί σύνδεσμοι

*[Κάρολος του Μπλουά](https://en.wikisource.org/wiki/The_American_Cyclop%C3%A6dia_(1879)/Charles_de_Blois)
*Κάρολος του Μπλουά
*Οίκος του Σατιγιόν

Κατηγορία:Οίκος του Σατιγιόν
Κατηγορία:Δούκες της Βρετάνης
Κατηγορία:Πρόσωπα του Εκατονταετούς Πολέμου